ബാങ്ക് ജപ്തി ചെയ്തു. താമരശ്ശേരി സിപിഎം കൊടികുത്തിയതിലൂടെ വിവാദമായ കുപ്പായക്കോട്ടെ ഫാക്ടറിയും ഫാക്ടറി ഉടമയായ സ്ത്രീയുടെ വീടും കടബാധ്യതയുടെ പേരില് ബാങ്ക് അധികൃതര് ജപ്തി ചെയ്തു. ജപ്തിയെ തുടര്ന്ന് ഇന്നലെ രാത്രിയില് പെരുവഴിയിലായ കുടുംബത്തിന് അടുത്ത വാര്ഡിലെ വനിതാ മെംബര് അഭയം നല്കി. പുതുപ്പാടി പഞ്ചായത്തിലെ കുപ്പായക്കോട് കീച്ചേരിയില് ജൂലി ടോണിയുടെ ഉടമസ്ഥതയിലുള്ള ഒറിസ്സ ലാറ്റക്സ് റബര് ഫാക്ടറിയും വീടും അടങ്ങിയ ഒരേക്കര് സ്ഥലമാണ് വായ്പ കുടിശ്ശികയുടെ പേരില് ഇന്നലെ എസ്ബിഐ ജപ്തി ചെയ്തത്. ഫാക്ടറി തുടങ്ങാന് 90 ലക്ഷം രൂപയാണ് എസ്ബിഐ ഈങ്ങാപ്പുഴ ബ്രാഞ്ചില് നിന്നു വായ്പ എടുത്തിരുന്നത്. തിരിച്ചടവ് മുടങ്ങി കടബാധ്യത 1.60 കോടി രൂപ ആയതോടെയാണ് ബാങ്ക് ജപ്തി നടപടി സ്വീകരിച്ചത്. കോഴിക്കോട് സിജെഎം കോടതി നിയമിച്ച അഡ്വക്കറ്റ് കമ്മിഷണര് പി. ജൂലിയുടെ നേതൃത്വത്തിലായിരുന്നു ജപ്തി. ഫാക്ടറി സ്ഥാപിച്ച് 6 മാസത്തോളം മാത്രമാണ് പ്രവര്ത്തിക്കാന് കഴിഞ്ഞതെന്നും സിപിഎമ്മിന്റെ കൊടികുത്തും പ്രശ്നങ്ങളും മൂലം തുടര്ന്നു പ്രവര്ത്തിക്കാന് കഴിയാതെ വന്നതാണ് വായ്പ തിരിച്ചടവ് മുടങ്ങാന് കാരണമെന്നും ഉടമ ജൂലി ടോണി പറഞ്ഞു. സിപിഎം പ്രാദേശിക നേതാക്കളുടെ അനാവശ്യ ഇടപെടലുകള് മൂലം ഫാക്ടറി പ്രവര്ത്തിക്കാന് കഴിയാതെ വന്നതാണ് കട ബാധ്യതയ്ക്കു കാരണമെന്നു ജൂലിയുടെ ഭര്ത്താവ് ടോണി പറഞ്ഞു. 2017ല് സ്ഥാപിച്ച ഫാക്ടറിയില് വഴി പ്രശ്നത്തിന്റെ പേരു പറഞ്ഞ് 2018 ഫെബ്രുവരിയിലാണ് കൊടി കുത്തിയത്. തുടര്ന്ന് ഇതുവരെ 33 കേസുകള് ഉണ്ടായിട്ടുണ്ടെന്നും ഇതു സംബന്ധിച്ച് പൊലീസില് പല തവണ പരാതികള് നല്കിയിട്ടും തങ്ങള്ക്കു നീതി കിട്ടിയില്ലെന്നും ടോണി പറഞ്ഞു. അതേ സമയം, നോട്ടിസ് പതിച്ച് നിയമാനുസൃത നടപടികള് പൂര്ത്തിയാക്കിയാണ് ജപ്തി നടത്തിയതെന്ന് ബാങ്ക് അധികൃതര് വ്യക്തമാക്കി. ഈ ഫാക്ടറിയുടെ തന്നെ ആവശ്യത്തിനായി ഈടു വച്ചിരുന്ന പാലായിലെ ഒരേക്കര് സ്ഥലത്തിന്റെ ജപ്തി നടപടിക്ക് കോടതിയില് നിന്നു സ്റ്റേ ലഭിച്ചിട്ടുണ്ട്